กสิกรไทยชิงเค้กแฟกเตอริงกู้ได้90%
แค่ยื่นใบอินวอยซ์วันเดียวรู้ผลตั้งเป้าเพิ่มส่วนแบ่งตลาด30%
19 ส.ค. 2554

แค่ยื่นใบอินวอยซ์วันเดียวรู้ผลตั้งเป้าเพิ่มส่วนแบ่งตลาด30%
“กสิกรไทย” ลุยเอสเอ็มอีทุกช่องทาง ให้สินเชื่อแฟกเตอริงได้เงินภายใน 1 วัน วงเงินสูงสุด 90% 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารได้พัฒนาสินเชื่อแฟกเตอริง (K-Factoring) สำหรับผู้ประกอบการเอสเอ็มอี โดยผู้ประกอบการสามารถใช้ใบแจ้งหนี้ (อินวอยซ์) มาขอสินเชื่อกับธนาคารได้เงินภายใน 24 ชั่วโมง ซึ่งเป็นการพัฒนาระบบให้รวดเร็วขึ้น และจะได้วงเงินสูงสุด 90% ของมูลค่าสินค้า
นอกจากนี้ ธนาคารได้ขยายพื้นที่ให้บริการจุดรับเอกสารแฟกเตอริงผ่านศูนย์บริการธุรกิจที่มีอยู่ 59 แห่งทั่วประเทศ 
ทั้งนี้ การคิดดอกเบี้ย ธนาคารจะพิจารณาความสามารถในการดำเนินธุรกิจของผู้กู้ และความสามารถในการชำระเงินของคู่ค้าประกอบกัน ซึ่งหากคู่ค้ามีความเสี่ยงน้อย ดอกเบี้ยที่ธนาคารคิดกับผู้ประกอบการก็จะถูกลงด้วย โดยดอกเบี้ยแฟกเตอริงที่ใช้อยู่อิงดอกเบี้ยเงินกู้เบิกเกินบัญชี (เอ็มโออาร์) 
นายปกรณ์ กล่าวว่า ในภาวะที่สินค้าต่างๆ มีราคาแพงขึ้น ส่งผลให้ต้นทุนผู้ประกอบการสูงขึ้น ทำให้ผู้ประกอบการต้องการสภาพคล่องที่มากขึ้นด้วย แต่ปัจจุบันธุรกิจแฟกเตอริงในประเทศไทยยังไม่ได้รับความนิยมมากนัก ทั้งจากการรับรู้ของลูกค้า และทัศนคติที่กลัวว่าจะถูกมองไม่มีเครดิต ทั้งที่ในต่างประเทศผลิตภัณฑ์นี้ได้รับความนิยมมาก
ปัจจุบันธนาคารมีส่วนแบ่งการตลาดสินเชื่อแฟกเตอริงอยู่ในอันดับ 1 มูลค่าสินเชื่อในปีก่อนอยู่ที่กว่า 2.25 หมื่นล้านบาท คิดเป็นส่วนแบ่งตลาดที่ 22.5% จากปริมาณสินเชื่อรวมแฟกเตอริงของทั้งประเทศที่ประมาณ 1 แสนล้านบาท โดยปีนี้ตั้งเป้าขยายส่วนแบ่งการตลาดเป็น 30% จากยอดรวมสินเชื่อแฟกเตอริงของผู้ให้บริการรายใหญ่ของประเทศ 15 ราย ที่ 1.2 แสนล้านบาท คาดว่าตลาดรวมจะโตเพียง 20%
นายปกรณ์ กล่าวว่า ปีนี้ตั้งเป้าสินเชื่อแฟกเตอริงเติบโต 55% ทำให้มูลค่าสินเชื่อในสิ้นปีอยู่ที่ 3.5 หมื่นล้านบาท โดยผลประกอบการใน 4 เดือนที่ผ่านมา ธนาคารมีมูลค่าสินเชื่อแฟกเตอริงเพิ่มประมาณ 1 หมื่นล้านบาท เติบโตกว่า 41% ของช่วงเดียวกันในปีก่อน ซึ่งมีมูลค่าประมาณ 7,100 ล้านบาท คาดว่าจะสามารถขยายสินเชื่อได้ตามเป้าหมาย 
“ปัจจุบันผู้ประกอบการไทยใช้สินเชื่อแฟกเตอริงน้อยมาก คิดเป็น 1% ของสินเชื่อรวมทั้งประเทศ ซึ่งจริงแล้วดอกเบี้ยสินเชื่อประเภทนี้จะถูกกว่าสินเชื่อนอกระบบด้วยซ้ำ และรูปแบบนี้ธนาคารยังรับบริหารความเสี่ยงเครดิตของคู่ค้าให้อีกด้วย คือ จะช่วยผู้ประกอบการดูให้ว่าคู่ค้ามีความน่าเชื่อถือหรือเปล่า เพื่อให้รู้ว่าได้เงินแน่นอนไม่โดนเบี้ยว” นายปกรณ์ กล่าว